ANTIMIKROB XUSUSIYATGA EGA O‘SIMLIK EKSTRAKTLARINI TAYYORLASH VA ULARNI SINASH
Annotatsiya. Ushbu maqolada dorivor o‘simliklardan olingan ekstraktlarning antimikrob xususiyatlari, ularni tayyorlash usullari hamda sinovdan o‘tkazish metodlari yoritilgan. Tadqiqotning asosiy maqsadi – tabiiy manbalardan olingan biofaol moddalar yordamida mikroorganizmlarga qarshi samarali va ekologik xavfsiz vositalar yaratishdir. Maqolada ekstrakt olishning zamonaviy usullari, ularning antimikrob faolligini baholash mezonlari va amaliy qo‘llanilish sohalari ilmiy asosda tahlil qilingan. Natijalar o‘simlik ekstraktlarining antibiotiklarga muqobil tabiiy vosita sifatida istiqbolini tasdiqlaydi.

Аннотация: В данной статье рассмотрены антимикробные свойства растительных экстрактов, методы их получения и способы испытаний. Основная цель исследования — создание эффективных и экологически безопасных антимикробных средств на основе природных биологически активных веществ. В работе проанализированы современные методы экстракции, критерии оценки антимикробной активности и области практического применения. Полученные результаты подтверждают перспективность растительных экстрактов как природной альтернативы синтетическим антибиотикам.

Abstrakt: This article discusses the antimicrobial properties of plant extracts, the methods of their preparation, and testing procedures. The main objective of the research is to develop effective and environmentally safe antimicrobial agents derived from natural bioactive compounds. The paper analyzes modern extraction techniques, evaluation criteria of antimicrobial activity, and practical applications in medicine and biotechnology. The results confirm the promising potential of plant extracts as natural alternatives to synthetic antibiotics.

KIRISH

Insoniyat tarixida tabiat har doim sog‘lomlik va davo manbai bo‘lib kelgan. Qadim zamonlardan beri dorivor o‘simliklar yordamida turli kasalliklarni davolash inson hayotining ajralmas qismiga aylangan. Bugungi kunda ham tabiiy manbalarga asoslangan dori vositalariga bo‘lgan talab ortib bormoqda. Bunga sabab — mikroorganizmlarning ko‘plab sintetik antibiotiklarga nisbatan chidamlilik hosil qilganidir. Shu bois olimlar o‘simliklardan olingan ekstraktlarning antimikrob xususiyatlarini o‘rganish orqali yangi, samarali va xavfsiz tabiiy dori vositalarini yaratishga intilmoqdalar [1].

O‘simlik ekstraktlari inson organizmiga nisbatan nisbatan yumshoq ta’sir ko‘rsatadi, ularning ko‘pchiligi toksik emas, biologik moslashuvchan va ekologik toza hisoblanadi. Bu jihatlar ularni antibiotiklarga nisbatan afzal qiladi. Dorivor o‘simliklarning ko‘p turlari mikroorganizmlarning o‘sishini to‘xtatish yoki ularni yo‘qotish qobiliyatiga ega biofaol moddalarni o‘zida mujassam etgan. Shu sababli, ekstraktlarni ilmiy asosda tayyorlash va sinovdan o‘tkazish zamonaviy tibbiyot va farmatsevtika uchun strategik ahamiyat kasb etadi [1].

Maqsad: Mazkur tadqiqotning asosiy maqsadi — antimikrob xususiyatga ega o‘simlik ekstraktlarini tayyorlash, ularning biofaol moddalari tarkibini aniqlash hamda mikroorganizmlarga qarshi samaradorligini baholashdan iborat. Bu yo‘nalish farmatsevtika, biotexnologiya va ekologiya sohalari kesishgan muhim ilmiy yo‘nalish hisoblanadi. Tadqiqot natijalari kelgusida tabiiy manbali dori vositalarini ishlab chiqishda asos bo‘lib xizmat qiladi [2].

Tadqiqotning asosiy vazifalari quyidagilardan iborat: dorivor o‘simliklarning antimikrob xususiyatlarini tahlil qilish; ekstrakt tayyorlashning samarali usullarini tanlash (maceratsiya, Soxhlet, perkolatsiya va boshqalar); olingan ekstraktlarning mikroorganizmlarga qarshi faolligini sinash; ularning kimyoviy tarkibini aniqlash; hamda tibbiyot va farmatsevtika sohasida amaliy qo‘llanish imkoniyatlarini baholash [2].

Dorivor o‘simliklarni tanlash va ularni ilmiy jihatdan tasniflash. Antimikrob faollikka ega bo‘lgan eng samarali o‘simlik turlarini (sarimsoq, zanjabil, qizilmiya, moychechak, atirgul va boshqalar) aniqlash [3].

-O‘simlik xomashyosidan ekstrakt olish usullarini tanlash va takomillashtirish. Sovuq va issiq ekstraksiya, Soxhlet, maceratsiya, perkolatsiya kabi usullarni solishtirib, optimal sharoitni belgilash [4].

-Olingan ekstraktlarning antimikrob faolligini laboratoriya sharoitida sinash. Agar diffuziya, mikrodilutsiya va disk-diffuziya usullari orqali bakteriyalar va zamburug‘larga qarshi ta’sirini aniqlash [5].

-O‘simlik ekstraktlarining kimyoviy tarkibini tahlil qilish. Flavonoidlar, alkaloidlar, saponinlar, efir moylari va organik kislotalarning miqdoriy tahlilini o‘tkazish [6].

-Antimikrob ekstraktlardan amaliy foydalanish yo‘nalishlarini aniqlash. Tibbiyot, farmatsevtika, kosmetologiya va oziq-ovqat sanoatida ularni qo‘llash imkoniyatlarini o‘rganish [7].

-O‘simlik ekstraktlaridan tayyorlangan preparatlarning ekologik xavfsizligini baholash. Tabiiy komponentlar asosida ishlab chiqilgan vositalarning inson organizmiga salbiy ta’sirini minimallashtirish yo‘llarini tahlil qilish [8].

-Olingan natijalar asosida ilmiy xulosalar ishlab chiqish. Tabiiy manbalardan foydalangan holda barqaror, xavfsiz va samarali antimikrob vositalar yaratish istiqbollarini aniqlash [9].

O‘simlik ekstrakti — bu o‘simlikdan turli erituvchilar yordamida olingan, biofaol moddalarni o‘z ichiga oluvchi suyuq yoki quruq shakldagi konsentratdir. Ular tarkibida flavonoidlar, alkaloidlar, saponinlar, efir moylari, terpenlar, fenollar kabi moddalar mavjud bo‘lib, aynan shu komponentlar antimikrob faollikni ta’minlaydi. Masalan, sarimsoq (Allium sativum) tarkibidagi allitsin moddasining bakteriyalarga qarshi kuchli ta’siri aniqlangan. Zanjabil (Zingiber officinale) tarkibidagi gingerol esa gram-musbat bakteriyalarni yo‘qotishda samarali ekanligi isbotlangan [3]. Shuningdek, atirgul, moychechak, qizilmiya, shuvoq, yalpiz, romashka singari o‘simliklar tarkibidagi tabiiy antibiotiklar mikroblarning o‘sishini to‘xtatish bilan birga, yallig‘lanish jarayonlarini ham kamaytiradi. Ularning tabiiyligi va ekologik xavfsizligi sababli bu o‘simliklar tibbiyotda keng qo‘llanilmoqda. Ayniqsa, antibiotiklarga chidamli bakteriyalarga qarshi kurashda o‘simlik ekstraktlari istiqbolli vosita sifatida e’tirof etilmoqda [3]. 

Ekstrakt tayyorlash usullari.

O‘simlik ekstraktlarini tayyorlashda bir nechta ilmiy asoslangan usullar mavjud. Eng keng tarqalgani — maceratsiya, Soxhlet ekstraksiyasi va perkolatsiya usullaridir. Maceratsiyada o‘simlik xomashyosi ma’lum vaqt davomida erituvchida (masalan, etanol yoki metanol) saqlanadi. Soxhlet usuli esa erituvchining doimiy aylanishi orqali biofaol moddalarning to‘liq ajralishini ta’minlaydi. Perkolatsiyada esa erituvchi uzluksiz ravishda xomashyo orqali o‘tkazilib, eng toza ekstrakt olinadi [4]. Zamonaviy texnologiyalar yordamida ultratovush va mikroto‘lqinli ekstraksiya usullari ham keng qo‘llanilmoqda. Bu usullar vaqtni tejaydi, chiqindilarni kamaytiradi va olingan ekstraktning sifatini oshiradi. Misol uchun, qizilmiya ildizidan olingan etanol ekstrakti Staphylococcus aureus bakteriyasining o‘sishini 80% gacha kamaytirgani ilmiy tadqiqotlar orqali tasdiqlangan [4]. O‘simlik ekstraktlarining antimikrob faolligini baholashda laboratoriya sharoitida bir nechta standart usullar qo‘llaniladi. Ularning eng mashhurlari: agar diffuziya, mikrodilutsiya, va disk-diffuziya usullari. Agar diffuziya usulida ekstrakt steril diskka singdirilib, mikroorganizmlar o‘stirilgan muhitga joylashtiriladi. Mikrodilutsiyada esa minimal inhibitiv kontsentratsiya (MIC) aniqlanadi, ya’ni ekstraktning eng past konsentratsiyasi qaysi bakteriyani o‘stirmasligi kuzatiladi [5].

O‘zbekistonlik olimlar tomonidan o‘tkazilgan tajribalarda sarimsoq, moychechak va yalpiz ekstraktlarining E. coli, Candida albicans va S. aureus mikroorganizmlariga qarshi yuqori samaradorligi qayd etilgan. Bu esa o‘simlik ekstraktlarining tabiiy antibiotiklar sifatida ishlatilish imkoniyatlarini kengaytiradi [5]. Dorivor o‘simlik ekstraktlari tibbiyot, farmatsevtika, kosmetologiya va oziq-ovqat sanoatida keng qo‘llaniladi. Moychechak ekstrakti yara bitishini tezlashtiradi, atirgul ekstrakti teri kasalliklarida foydalidir, zanjabil ekstrakti esa ichki yallig‘lanishlarga qarshi ishlatiladi. Shuningdek, ekstraktlar dori vositalarining asosiy komponenti — malham, sprey, sirop, antiseptik va kosmetik vositalarda keng ishlatiladi [6]. Farmatsevtika sanoatida o‘simlik ekstraktlaridan foydalanish ekologik toza ishlab chiqarish jarayonlarini rivojlantiradi. Chunki ular qayta tiklanuvchi resurslardan olinadi, kimyoviy chiqindilar hosil qilmaydi va inson salomatligiga zarar keltirmaydi. Shu sababli, “yashil farmatsevtika” konsepsiyasi asosida tabiiy ekstraktlarga asoslangan mahsulotlar ishlab chiqish tobora kengaymoqda [6]. 

Biotexnologik istiqbollar
Hozirgi vaqtda biotexnologik tadqiqotlar orqali o‘simliklardan biofaol moddalarning miqdorini oshirish, ularning turg‘unligini kuchaytirish hamda yangi antimikrob preparatlar yaratish ishlari olib borilmoqda. Fitoekstraksiya, nanoenkapsulyatsiya va fermentatsiya texnologiyalari orqali ekstraktlarning bioo‘zlashtirilishi yaxshilanmoqda [7]. Masalan, nanobiotexnologiya yordamida o‘simlik ekstraktlaridan olingan nanozarrachalar antibakterial samaradorlikni 2–3 barobarga oshirishi aniqlangan. Bu esa kelajakda o‘simlik ekstraktlari asosida samarali va ekologik xavfsiz dori vositalari ishlab chiqishga katta imkoniyat yaratadi [7].
XULOSA

Xulosa qilib aytganda, antimikrob xususiyatga ega o‘simlik ekstraktlari — bu insoniyat uchun tabiiy va istiqbolli sog‘lomlik manbai hisoblanadi. Ularning kimyoviy tarkibi, biofaolligi va ekologik xavfsizligi zamonaviy farmatsevtika uchun muhim ahamiyatga ega. Dorivor o‘simliklar asosida ishlab chiqilayotgan ekstraktlar nafaqat kasalliklarning oldini olishda, balki antibiotiklarga chidamli mikroblarga qarshi kurashda ham muhim vosita bo‘la oladi [8]. Kelgusida biotexnologiya, farmatsevtika va ekologiya fanlarining integratsiyasi natijasida tabiiy manbali, ekologik toza va samarali antimikrob preparatlar yaratish imkoniyatlari yanada kengayadi. Bu esa inson salomatligini mustahkamlash va atrof-muhitni asrashda yangi bosqichni boshlab beradi [8].

